**Trăită de nimeni ca mine**

*Eleodor Dinu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A fost o sâmbătă demult

și trăită de nimeni ca mine.

La ceas de vecernie, când Dumnezeu

se pregătea de odihnă.

Începusem să te iubesc incomod.

Cu sufletul cățărându-se

pe nesfârșit de albe stânci

închipuind securi de zăpadă

înfipte în pulpele morții.

Erai munte cu vârful în josul

unui vis așteptând

să-mi dea foc la ranița plină

de goluri sisifice.

Văpăile mi-ar fi fost cărări

spre pasărea iadului

ascunsă

în vapori de zmeuriș simfonic.